Heoi, ka huri au i konei ki te whakamihi i te Kāhui Arotake i te Kāwanatanga e whai mana tūturu ai te pire. Kei a koe e te manukura o te kāhui ko koe tērā Ahorangi Rangiānehu Matamua. Ko te tohunga o Te Māramataka, ki a Rereata Mākiha, Te Mātāpuputu o Te Tau ki Aotearoa mō tēnei tau 2022. Ki a Hoturoa Barclay Kerr, kōrua ko Jack Thatcher. Kua roa kōrua e takahi ana i te au o te moana i te arahina e ngā whetū i te rangi. Kei a koe Tākuta Ruakere Hond e manaaki i ngā taonga tuku iho o Te Tai Hauāuru, ko Puanga tērā. Ki ngā wāhine tokorua o tō rōpū, ngā mana wahine tērā o Te Wai Pounamu o Ngāti Kahungunu ki Victoria Campbell kōrua ko Tākuta Pauline Harris. E mīharo ana ki a kōrua eke ki ngā taumata o te pūtaiao o te mātauranga Māori. Nā, ngā kaiarataki nei i kohikohi i ngā kōrero a ō rātou iwi me ā rātou tikanga o te tau hou. Ka whakahono i aua tikanga ki te pire nei. Ka nui te mihi ki a koutou katoa. Mei kore ake koutou i tika ai ngā huarahi i whāia i hua mai ai ko tā tātou taonga hou anā, te pire nei mō Te Hararei Tūmatanui o Te Kāhui o Matariki, Te Kāhui o Matariki Public Holiday Bill. Ka mihi rā te ngākau e kore e mutu ngā mihi kia koutou katoa.